《赵州石桥》
元代·郝经

轮囷太古绿玉月，半插水面不挂天。一矼一段数十丈，大业至今七百年。

深衔密匝无罅隙，嵌磨妥帖坚且圆。仰视压面势飞动，劲欲拔起疑坠颠。

鬼功神力古未有，地维欲绝还钩连。蛟龙辟易洚水伏，细纹参错如新镌。

晴虹不散结元气，海牵缥缈缠飞烟。冲风倒景鲤背摇，金澜滉瀁青环偏。

乾坤壮观全赵雄，几回笑杀秦人鞭。往来细读张相碑，直与北岳相轾轩。

先君有诗不忍看，摩挲华表空泫然。

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。